Quoniam per successiones temporum facta priorum facile vel labuntur a memoria vel in irritum revocantur nisi litteris mandata et testibus roborata consistant idcirco ego Petrus Dei gratia Cabilonensis episcopus per presentis cartulę conscriptionem tam presentibus quam futuris testificor quod Hugo Rufus ducis Burgundie filius Cabilonensis Castelluli dominus per manum meam dedit ęcclesię Cisterciensi pro anima sua et parentum suorum vineam suam totum videlicet clausum suum in Murissalt absque omni retentione et exceptione in perpetuum possidendam. Huius helemosine donatio libere facta est sine aliqua alicuius contradictione anno Dominicę Incarnationis Mo Co LXo VIIIo presentibus his quorum nomina subter notata sunt. Ego quoque ad maiorem facti confirmationem cartam hanc ipsius donationis testem sigilli mei munimine consignavi quatinus omnibus eidem donationi contraire volentibus testimonium sit indubitatę veritatis. Huius rei testes : Henricus Eduensis episcopus, Raimundus cantor Cabilonensis, Hugo de Croset canonicus eiusdem ęcclesię, Radulfus decanus de Berna, Julianus archipresbiter de Berna, Antelmus canonicus Eduensis, Guillermus de Sanceio, Julianus medicus, Mainardus capellanus, Hugo capellanus Castelluli, Hugo prepositus Gibriaci, Robertus Gisbertus de Murissalt, Bernardus Vetula, Petrus de Escutinei, Andreas de Labrueri.